KIRJALLINEN KYSYMYS E-0161/03 esittäjä(t): Mihail Papayannakis (GUE/NGL) komissiolle. Ateenassa sijaitsevan Filopappos-kukkulan aitaaminen.



Virallinen lehti nro 192 E , 14/08/2003 s. 0161 - 0162



KIRJALLINEN KYSYMYS E-0161/03 esittäjä(t): Mihail Papayannakis (GUE/NGL) komissiolle (29. tammikuuta 2003) Aihe: Ateenassa sijaitsevan Filopappos-kukkulan aitaaminen Kreikan kulttuuriministeriö päätti, että Ateenan arkeologisista alueista vastuussa oleva yritys, jota rahoitetaan unionin talousarviosta, rakentaa usean kilometrin pituisen esteettisesti epämiellyttävän aidan, jolla rajataan suuri osa aivan Akropolia vastapäätä sijaitsevan Filopapposin ja Observatorion kukkulan alueesta. On suunniteltu, että samaan aikaan tällä alueella tehdään muitakin rakennustöitä, esimerkiksi vielä suunnitteilla olevat tilat patsaiden näytteille asettamiseksi. Aidat estävät ateenalaisia ja etenkin lähikortteleiden asukkaita pääsemästä kukkulalle vapaasti ja turvallisesti. Heillä on ollut tapana ulkoiluttaa koiriaan kukkulalla, urheilla (juosta ja kiivetä) ja käydä siellä piknikillä jne. Se osoittaa, että kansalaiset hyödyntävät kukkulaa kohtuullisesti ja että se on tärkeä heidän elämänlaadulleen. Miten komissio suhtautuu rahoittamansa hankkeen konkreettiseen toteuttamiseen? Mikä on komission mielipide tämän toimenpiteen kestävästä luonteesta? Minkä kriteerien mukaan hanke hyväksyttiin? Michel Barnier'n komission puolesta antama vastaus (11. maaliskuuta 2003) Yhteisön kolmanteen tukikehykseen sisältyvän kulttuurialan toimenpideohjelman avulla rahoitetaan toimenpiteitä Kreikan matkailupalvelujen laadun parantamiseksi ja koko kulttuurialan kehityksen vahvistamiseksi. Erityistä huomiota kiinnitetään toimenpiteisiin, jotka vaikuttavasti välittömästi ja tuntuvasti arkeologisten kohteiden ja museoiden ulkonäköön ja helppokulkuisuuteen. Kulttuurialan toimenpideohjelmasta vastaavan hallintoviranomaisen saamien tietojen mukaan Kreikan kulttuuriministeriö on nimennyt Filopappos-kukkulan Kreikan lailla suojeltavaksi arkeologiseksi kohteeksi. Filopappos-hanke, joka täyttää hankkeiden valintaperusteet, käsittää aidan rakentamisen, sähkömekaanisen verkoston ja ulkotiloissa olevan veistosnäyttelyn kohentamisen. Hankkeen kokonaisarvo on 3,4 miljoonaa euroa ja sen toteuttaa Ateenan arkeologisten kohteiden integroinnista vastaava virasto (EAXA). Arkeologian keskusneuvosto on hyväksynyt hankkeen toteuttamissuunnitelman ja Ateenan paikallisviranomaiset puolestaan ovat hyväksyneet ympäristövaikutuksia koskevan arvion ja todenneet hankkeen täyttävän ympäristöä koskevat edellytykset. Aidan rakentamista pidetään välttämättömänä alueen suojelemiseksi vandalismilta, roskaantumiselta ja muilta haitoilta. Suunnitelman mukaan aitaan tehdään 25 maksutonta porttia, jotka ovat öisin kiinni. Tämän ansiosta kukkulalle pääsee turvallisesti ja maksutta ja samalla suojellaan arkeologista kohdetta. Aidan rakentamisen tarkoituksena on nostaa Filopappos-kukkula vastaavaan asemaan kuin Ateenan kansallispuisto. Hankkeiden valinnasta ja hyväksymisestä vastaa rakennerahastoasetuksen(1) mukaisesti hallintoviranomainen, jonka vastuulla on myös hankkeen valvonta ja seuranta. (1) Rakennerahastoja koskevista yleisistä säännöksistä 21.6.1999 annettu neuvoston asetus (EY) N:o 1260/1999, EYVL L 161, 26.6.1999.